SL Uradni list Evropske unije L 25/49

UREDBA KOMISIJE (EU) št. 35/2013

z dne 18. januarja 2013

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za dimetomorf, indoksakarb, piraklostrobin in trifloksistrobin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za indoksakarb, piraklostrobin in trifloksistrobin so bile določene v Prilogi II in delu B Priloge III k Uredbi (ES) št. 396/2005. MRL za dimetomorf so bile določene v delu A Priloge III k Uredbi (ES) št. 396/2005.

(2) V okviru postopka je bila za registracijo fitofarmacevtskega sredstva, ki vsebuje aktivno snov dimetomorf, za uporabo na listnatih kapusnicah, endiviji, kreši in rani barbici vložena vloga za spremembo obstoječih MRL v skladu s členom 6(1) Uredbe (ES) št. 396/2005.

(3) Za indoksakarb je bila taka vloga vložena za jagode, maline, kitajski kapus, motovilec, endivijo, vitlof, fižol s stroki, kardij, koromač, rabarbaro in sojo. Za piraklostrobin je bila taka vloga vložena za listnate kapusnice, sladko koruzo, koruzo, proso in sirek. Za trifloksistrobin je bila taka vloga vložena za spomladansko čebulo in okrogle artičoke.

(4) V skladu s členom 6(2) in 6(4) Uredbe (ES) št. 396/2005 je bila za dimetomorf vloga vložena za cvetoče kapusnice, glavnato zelje, solato, zeleno, česen, čebulo in šalotko. Vlagatelj trdi, da zaradi odobrene uporabe dimetomorfa na takih pridelkih v Združenih državah in Kanadi ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih pridelkov potrebne višje MRL.

(5) V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.

(7) Agencija je v svojem obrazloženem mnenju sklenila, da glede uporabe dimetomorfa na cvetočih kapusnicah predloženi podatki zadostujejo za določitev nove MRL samo za brokoli. Predloženi podatki za indoksakarb na endiviji in soji ne kažejo na potrebo po spremembi obstoječih MRL. Predloženi podatki za vitlof ne zadostujejo za določitev nove MRL. Predloženi podatki o uporabi piraklostrobina na sladki koruzi ne zadostujejo za določitev nove MRL.

(8) Pri uporabi dimetomorfa na kreši in rani barbici spremembe MRL niso potrebne, saj so MRL iz dela A Priloge III k Uredbi (ES) št. 396/2005 enake zahtevanim. Pri uporabi piraklostrobina na koruzi, prosu in sirku spremembe MRL niso potrebne, saj so MRL iz Priloge II k Uredbi (ES) št. 396/2005 enake zahtevanim.

(9) Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljiv dnevni vnos ali akutni referenčni odmerek.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Uredbo (ES) št. 396/2005 bi bilo zato treba ustrezno spremeniti.

(12) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah. V Bruslju, 18. januarja 2013 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Znanstvena poročila EFSA na voljo na spletu: http://www.efsa.europa.eu:

Obrazloženo mnenje o spremembi obstoječih MRL za dimetomorf v nekaterih zelenjavnih pridelkih. (Reasoned opinion on the modification of the existing MRLs for dimethomorph in several vegetable crops.) EFSA Journal 2012; 10(7):2845 [35 str.]. doi:10.2903/j.efsa.2012.2845.

Obrazloženo mnenje o spremembi obstoječih MRL za indoksakarb v različnih pridelkih. (Reasoned opinion on the modification of the existing MRLs for indoxacarb in various crops.) EFSA Journal 2012;10(7):2833 [33 str.]. doi:10.2903/j.efsa.2012.2833. Obrazloženo mnenje o spremembi obstoječih MRL za piraklostrobin v listnatih kapusnicah in različnih žitih. (Reasoned opinion on the modification of the existing MRLs for pyraclostrobin in leafy brassica and various cereals). EFSA Journal 2012; 10(3):2606 [36 str.]. doi:10.2903/j.efsa.2012.2606.

Obrazloženo mnenje o spremembi obstoječih MRL za trifloksistrobin v spomladanski čebuli in okroglih artičokah. (Reasoned opinion on the modification of the existing MRLs for trifloxystrobin in spring onions and globe artichokes.) EFSA Journal 2012; 10(9):2873 [25 str.]. doi:10.2903/j.efsa.2012.2873.